

|  |
| --- |
| **Обобщение** |
| Оценка на въздействието на справедливото данъчно облагане на цифровата икономика |
| **A. Необходимост от действия** |
| **Защо? Какъв е разглежданият проблем?** |
| Корпоративното данъчно облагане цели печалбата да се облага там, където се създава стойността, но действащата международна данъчна уредба е пригодена за традиционната икономика. Тя не е в състояние да осмисли новите начини за създаване на стойност в цифровата икономика, които изискват по-малко физическо присъствие и при които съществени роли играят приносът на потребителите и нематериалните активи. От това страдат държавните бюджети и социалната справедливост. В отговор на горепосоченото все повече държави членки предприемат едностранни мерки, а това поражда риск от разпокъсване на единния пазар. |
| **Какво се очаква да бъде постигнато с настоящата инициатива?** |
| На първо място, от инициативата се очаква да защити целостта и правилното функциониране на единния пазар. На второ място, тя цели да гарантира, че финансите на държавите членки ще останат устойчиви и че националните основи за облагане с корпоративен данък няма да бъдат подронени от цифровизацията. На трето място, тя ще допринесе за съхраняване на социалната справедливост и за осигуряване на равнопоставени условия за всички предприятия. |
| **Каква е добавената стойност от действие на равнището на ЕС?** |
| Тъй като проблемът е в международното разпределение на правата за данъчно облагане, той не може да бъде разрешен в пълна степен на равнището на държавите членки. Освен това действието на равнището на ЕС ще предотврати разпокъсването на единния пазар, новите пречки пред предприятията или потенциалните вратички, които биха могли да се появят в резултат от некоординираните действия на отделните държави членки. |
| **Б. Решения** |
| **Какви законодателни и незаконодателни варианти на политиката са разгледани? Има ли предпочитан вариант? Защо?** |
| На първо място се разглежда комплексно решение. Основните варианти:  Вариант 1: Да се променят правилата за общата консолидирана основа за облагане с корпоративен данък (ОКООКД).  Вариант 2: Директива относно цифровото място на стопанска дейност и принципите за отнасяне на печалбата, с корекции на ОКООКД.  Вариант 3 (предпочитан): Вариант 2 плюс препоръка за промяна на правилата спрямо трети държави.  На второ място, тъй като реформата на правилата за корпоративното данъчно облагане ще отнеме известно време и с цел да се предотврати приемането на едностранни мерки от страна на държавите членки, се разглежда и **временно** решение. Предпочитаното временно решение е Директива относно обща система на данък върху някои цифрови услуги. |
| **Кой подкрепя отделните варианти?** |
| *Комплексно решение:* 14 от 21 национални данъчни администрации и 58 % от 446-те респонденти на откритата обществена консултация смятат, че комплексното решение може най-добре да разреши текущите проблеми.  *Временно решение:* 10 от 21 национални данъчни администрации и 53 % от респондентите на откритата обществена консултация смятат, че текущите проблеми може да се разрешат най-добре с помощта на „данък върху приходите от някои цифрови услуги“. |
| **В. Въздействие на предпочитаните варианти** |
| **Какви са ползите от предпочитания вариант (ако има такъв; в противен случай — от основните варианти)?** |
| *Комплексно решение:* Решението ще засили усещането на **гражданите** за наличие на справедливост, като гарантира, че големите дружества със значителни цифрови дейности ще заплащат своя дял от данъци в ЕС. **Предприятията** ще се радват на по-равнопоставени условия, тъй като преразглеждането на правилата ще отстрани нарушенията на конкуренцията. Ползата за **националните данъчни администрации** ще се изрази в положително въздействие върху публичните финанси, тъй като решението ще спомогне за постигане на дългосрочна устойчивост на системата на корпоративното данъчно облагане.  *Временно решение*:То ще засили усещането на гражданите за наличие на справедливост, като гарантира минимално равнище на облагане в ЕС за дружествата, които са най-силно зависими от участието и данните на потребителите. Като предотврати разпокъсването на единния пазар, то ще осигури стабилна данъчна уредба за предприятията, осъществяващи дейност в ЕС. |
| **Какви са разходите за предпочитания вариант (ако има такъв, в противен случай — за основните варианти)?** |
| *Комплексно решение:* Мярката ще увеличи регулаторната тежест и тежестта, свързана със спазването на изискванията, за всички **предприятия**, които попадат в обхвата на решението. **Националните данъчни администрации** също ще понесат разходи за привеждане в действие на новата система, най-вече за информационни технологии и обучение на персонала.  *Временно решение*:**Големите предприятия**, които надвишават праговете, ще бъдат изправени пред допълнителни изисквания за отчетност, за да могат да изчисляват своята данъчна основа в държавите членки, в които осъществяват дейност. **Националните данъчни администрации** също ще понесат първоначални разходи за привеждане в действие на новата система, най-вече за информационни технологии и обучение на персонала. |
| **Какви ще са последиците за предприятията, МСП и микропредприятията?** |
| *Комплексно решение*: мярката ще възстанови равнопоставените условия между мултинационалните дружества и по-малките дружества, които често са по-слабо цифровизирани и с по-слаба презгранична дейност. Полза от това ще имат МСП и микропредприятията. Мярката би могла да увеличи регулаторната тежест и тежестта, свързана със спазването на изискванията, отрицателното въздействие от които може да бъде по-силно за презграничните МСП.  *Временно решение*: МСП няма да бъдат засегнати, тъй като техните приходи не биха достигнали прага. |
| **Ще има ли значително въздействие върху националните бюджети и администрации?** |
| Комплексното решение ще спомогне за постигане на дългосрочна устойчивост на системата за корпоративно данъчно облагане и за по-справедливо разпределение на приходите от данъци. Благодарение на временното решение в националните бюджети могат да постъпят допълнителни приходи, макар да се очаква допълнителните приходи от данъка да са по-скоро скромни, предвид на тесния обхват и прилагането на прагове. |
| **Ще има ли друго значително въздействие?** |
| Очаква се предложението да представи виждането на ЕС, което да послужи за пример и да повлияе на международните обсъждания. |
| **Г. Последващи действия** |
| **Кога ще се извърши преглед на политиката?** |
| Комисията ще наблюдава изпълнението на законодателното предложение. Пет години след привеждането в действие следва да бъде извършена оценка. |